**Mikko Rautee** (s. 13. toukokuuta 1979 Kaarina) on suomalainen entinen jääkiekkoilija. Hän oli pelipaikaltaan keskushyökkääjä. Rautee pelasi urallaan SM-liigassa yhteensä 428 runkosarjaottelua tehopistein 63+88=151 ja keräten 195 jäähyminuuttia sekä 73 playoff-ottelua tehopistein 6+17=23 ja keräten 51 jäähyminuuttia. Hänet tunnettiin puolustavana hyökkääjänä, joka osasi pelata kohtalaisen hyvin myös hyökkäyspäähän ja monipuolisesti eri rooleissa. Rauteen muihin vahvuuksiin kuului myös aloittaminen ja alivoimapelaaminen. Nykyään Rautee toimii Turun Kisa-Veikkojen B-nuorten Suomi-sarjajoukkueen vastuuvalmentajana.

Ura
---

Rautee oli Turun kisaveikkojen kasvatti. Hän debytoi Tuton miesten joukkueessa 17-vuotiaana I-divisioonassa kaudella 1996–1997, jolloin Rautee pelasi siellä 16 runkosarjaottelua tehopistein 5+3=8. Samalla kaudella hän oli nostamassa TuTon A-nuoria I-divisioonasta A-nuorten SM-liigaan. Kaudella 1997–1998 Rautee pelasi TuTon I-divisioonajoukkueessa 42 runkosarja- ja kaksi playoff-ottelua tehopistein 7+18=25. Kaudeksi 1998–1999 hän siirtyi Turun Palloseuraan, jossa Rautee teki SM-liigadebyyttinsä ja pelasi kauden aikana 11 SM-liigaottelua tehden kolme syöttöpistettä. Kesken kauden Rautee palasi kuitenkin loppukaudeksi TuTon vahvuuteen. Hän oli kevään 1999 pudotuspeleissä joukkueen paras maalintekijä neljällä osumallaan.

Kaudella 1999–2000 Rautee pelasi TPS:ssä varsinaisen tulokaskautensa SM-liigassa ja teki 53 runkosarjaottelussa 8+9=17 sekä 11 playoff-ottelussa kaksi syöttöpistettä. Hän voitti kauden päätteeksi Suomen-mestaruuden, johon päättyi myös seuraava kausi 2000–2001. Kaudella 2001–2002 Rautee teki SM-liigan yhden kauden piste-ennätyksensä tehoilla 10+16=26. Hän voitti myös TPS:n sisäisen tehotilaston lukemalla +21. Kauden 2003–2004 päätteeksi hän voitti SM-hopeaa.

Rautee siirtyi kaudeksi 2004–2005 Ruotsin toiseksi korkeimmalle sarjatasolle Leksands IF:n riveihin. Rautee voitti TPS:ssa kolme mestaruutta ja yhden hopean. Hän ei kuitenkaan vastannut häneen kohdistuneisiin odotuksiin ja Rautee palasi siirtotakarajalla, tammikuun 2005 lopulla loppukaudeksi TPS:ään. Kaudeksi 2005–2006 Rautee siirtyi vuoden mittaisella sopimuksella Porin Ässiin, joka oli yrittänyt saada hänet riveihinsä jo vuotta aiemmin. Rautee voitti kauden päätteeksi SM-hopeaa.

Kaudeksi 2006–2007 Rautee palasi taas vuoden mittaisella sopimuksella TPS:än. Kaudella 2007–2008 hän jatkoi joukkueessa ja saavutti uudelleen SM-liigan yhden kauden piste-ennätyksensä tehoilla 9+17=26, joilla Rautee jakoi TPS:n sisäisen pistepörssin kolmannen sijan Marko Kiprusoffin kanssa. Kesällä 2008 hän teki sopimuksen Saksan toiseksi korkeimmalla sarjatasolla 2. Bundesligassa pelanneen Lausitzer Füchsen kanssa. Sopimus kuitenkin purkautui ennen kuin kauden alkua, koska hän ei läpäissyt seuran lääkärintarkastusta. Lokakuussa 2008 Rautee siirtyi loppukauden 2008–2009 kattaneella sopimuksella Mestis-joukkue KooKoon riveihin. Hän joutui kuitenkin jo neljännessä ottelussaan sivuun polvivamman vuoksi ja palasi kaukaloihin vasta runkosarjan lopulla. Rautee pelasi runkosarjassa lopulta vain 12 ottelua.

Kesällä 2009 Rautee kävi harjoittelemassa kasvattajaseurassaan TuTossa. Saman vuoden lokakuussa hän siirtyi loppukauden 2009–2010 kattaneella sopimuksella II-divisioonajoukkue Kuusamon Pallo-Karhuihin, kun seuran taustaorganisaatioon kuulunut Jukka-Pekka Tahkola käytti hyväkseen kontaktejaan Turkuun. PaKa ja Rauteen hankintaa tukeneet sponsorit olivat järjestäneet hänelle myös työpaikan Kuusamosta ja sekä kauden jälkeen Turusta. Hän päätti jo siirtyessään lopettaa pelaajauransa kevääseen 2010 ja lähteä kauden jälkeen opiskelemaan Turkuun.

Pelaajauransa jälkeen Rautee toimi vuodet 2010–2011 II-divisioonajoukkue Turun Kisa-Veikkojen päävalmentajana. Kauden 2012–2013 hän aloitti TuTon A-nuorten Mestis -joukkueen päävalmentajana, mutta Rautee ja apuvalmentaja Ville Aarnio päätettiin kuitenkin vapauttaa tehtävistään marraskuussa 2012, kun joukkue ei saavuttanut odotettuja urheilullisia tavoitteita. Rauteen tehtävässä korvasi Ilkka Saarela. Kaudesta 2013–2014 hän on valmentanut TuKV:n B-nuorten Suomi-sarjajoukkuetta.

Muuta
-----

Rautee oli toisen polven liigakiekkoilija, sillä sekä hänen isänsä Pekka ja setänsä Matti pelasivat TPS:ssä 1970-luvulla ja voittivat kaksi Suomen-mestaruutta.

Tilastot
--------

|   |   | Runkosarja |   | Pudotuspelit |   | Palkinnot |
| --- | --- | --- | --- | --- | --- | --- |
| Kausi | Joukkue | Liiga | O | M | S | Pist. | RM | O | M | S | Pist. | RM |   |   |   |   |   |   |
| 1996–1997 | TuTo | I-divisioona | 16 | 5 | 3 | 8 | 12 | – | – | – | – | – |
| 1997–1998 | TuTo | I-divisioona | 42 | 7 | 18 | 25 | 6 | 2 | 0 | 0 | 0 | 2 |
| 1998–1999 | TPS | SM-liiga | 11 | 0 | 3 | 3 | 0 | – | – | – | – | – |
|  | TuTo | I-divisioona | 19 | 6 | 5 | 11 | 29 | 5 | 4 | 0 | 4 | 2 |
| 1999–2000 | TPS | SM-liiga | 53 | 8 | 9 | 17 | 6 | 11 | 0 | 2 | 2 | 0 | Kanada-malja |
| 2000–2001 | TPS | SM-liiga | 50 | 8 | 5 | 13 | 6 | 10 | 2 | 2 | 4 | 0 | Kanada-malja |
| 2001–2002 | TPS | SM-liiga | 52 | 10 | 16 | 26 | 28 | 8 | 0 | 2 | 2 | 2 |
| 2002–2003 | TPS | SM-liiga | 42 | 5 | 8 | 13 | 10 | 7 | 0 | 1 | 1 | 27 |
| 2003–2004 | TPS | SM-liiga | 56 | 8 | 13 | 21 | 18 | 13 | 1 | 4 | 5 | 2 |
| 2004–2005 | Leksands IF | Allsvenskan | 12 | 2 | 3 | 5 | 6 | – | – | – | – | – |
|  | TPS | SM-liiga | 10 | 0 | 1 | 1 | 6 | 6 | 0 | 1 | 1 | 2 |
| 2005–2006 | Ässät | SM-liiga | 56 | 9 | 8 | 17 | 40 | 14 | 3 | 5 | 8 | 18 |
| 2006–2007 | TPS | SM-liiga | 45 | 6 | 8 | 14 | 18 | 2 | 0 | 0 | 0 | 0 |
| 2007–2008 | TPS | SM-liiga | 53 | 9 | 17 | 26 | 63 | 2 | 0 | 0 | 0 | 0 |
| 2008–2009 | KooKoo | Mestis | 12 | 2 | 5 | 7 | 14 | 5 | 2 | 2 | 4 | 0 |
| 2009–2010 | PaKa | II-divisioona | 8 | 3 | 12 | 15 | 6 | 0 | 0 | 0 | 0 | 0 |
| 9 kautta | yhteensä | SM-liiga | 428 | 63 | 88 | 151 | 195 | 73 | 6 | 17 | 23 | 51 |
| 4 kautta | yhteensä | I-div./Mestis | 89 | 20 | 31 | 51 | 61 | 12 | 6 | 2 | 8 | 4 |
| 1 kausi | yhteensä | Allsvenskan | 12 | 2 | 3 | 5 | 6 | 0 | 0 | 0 | 0 | 0 |

Lähteet
-------

* Mikko Rautee The Internet Hockey Databasessa (englanniksi)
* Mikko Rautee *Elite Prospects*. Everysport Media Group AB.  (englanniksi)

### Viitteet

1. 1 2  Ässille kaksi uutta pelaajasopimusta *Jatkoaika.com*.  3.6.2005. Viitattu 13.9.2008.
2. ↑  Mesikämmen, Jani: SM-liigan työn sankarit ja väriläiskät  12.9.2005. Jatkoaika.com. Viitattu 5.1.2015.
3. 1 2  B-Nuoret 2014-2015 - Turun Kisa-Veikot[vanhentunut linkki]
4. 1 2 3 4  Mikko Rautee *Elite Prospects*. Everysport Media Group AB.  (englanniksi)
5. ↑  Mikko Rautee Leksandiin *Jatkoaika.com*.  20.4.2004. Viitattu 13.9.2008.
6. ↑  Mikko Rautee palaa Turkuun *Jatkoaika.com*.  31.1.2005. Viitattu 13.9.2008.
7. ↑  Mikko Rautee palaa Turkuun *Jatkoaika.com*.  16.5.2006. Viitattu 13.9.2008.
8. ↑  Mikko Rautee siirtyy Saksaan *Jatkoaika.com*.  10.7.2008. Viitattu 13.9.2008.
9. ↑  Mikko Rautee ei läpäissyt seuransa terveystarkastusta *Iltasanomat*.  19.9.2008. Sanoma Media Finland.  Arkistoitu 22.9.2008. Viitattu 8.10.2008.
10. ↑  Mikko Rautee Kouvolaan *Jatkoaika.com*.  7.10.2008. Viitattu 8.10.2008.
11. ↑  Mikkola, Miikka; Hannikainen, Jarmo: KooKoo-hyökkääjien pelaajatodistukset 2008-2009  12.9.2005. Jatkoaika.com. Viitattu 5.1.2015.
12. ↑  TuTolla tukku try-outeja  31.7.2009. Jatkoaika.com. Viitattu 5.1.2015.
13. ↑  Vendelin, Jyrki: Karhulaumalle kova vahvistus  31.7.2009. Kuusamon Pallo-Karhut.  Arkistoitu 6.3.2016. Viitattu 5.1.2015.
14. ↑  Mikko Rautee ja Ville Aarnio vapautettu tehtävistään  15.11.2012. Tutohockey. Viitattu 5.1.2015.